Den lave ledighed blandt metalarbejdere gør det udfordrende at skaffe virksomhederne den tilstrækkelige arbejdskraft.

Børsen skriver torsdag, at der i 65 ud af 98 kommuner er en ledighed på under tre procent blandt metalarbejdere. Det kan få enormt store konsekvenser for virksomhederne, hvis de mangler arbejdskraft med de rette evner. Vejen frem er at kvalificere de ledige og øge fokus på uddannelse. Det fortæller lederen af Dansk Metals a-kasse, Torben Poulsen.

- Hvis man mangler den rigtige, kvalificerede arbejdskraft, kan det komme til at betyde et produktionstab. Derfor gør vi rigtig meget for at skaffe virksomhederne den rigtige arbejdskraft. Vi har stor mobilitet blandt vores medlemmer - omkring 20 procent oplever at blive ledige i løbet af et år. Der gør vi meget ud af, at skaffe dem i arbejde hos dem der efterspørger folk med netop deres kvalifikationer, siger Torben Poulsen til Avisen.dk.

Mobiliteten blandt Dansk Metal medlemmer er meget høj, og ifølge Torben Poulsen er varigheden af ledighed omvendt meget lav. Den lave ledighed kan derfor være en fordel for de metalarbejdere, der vil afsøge nye jobmuligheder.

Fælles ansvar

Det er især i det øst- og vestjyske, at ledigheden er meget lav. Flere steder helt nede omkring én procent, fortæller Torben Poulsen. Dansk Metal gør meget ud af at matche de kvalifikationer, en virksomhed efterspørger, med de kvalifikationer den ledige har. Den lave ledighed presser dog muligheden for altid at levere den helt rette arbejdskraft.

Derfor så Torben Poulsen gerne, at arbejdsgiverne tager endnu mere ansvar.

- Det, vi hele tiden prøver at fortælle arbejdsgiverne, er, at vi måske ikke altid kan levere medarbejderen med de helt rigtige kvalifikationer. Derfor er der også et opkvalificeringsansvar hos virksomhederne. Det kan også være at hyre dem, der har været ledige længe og tage ansvar for at hjælpe dem tilbage, siger Torben Poulsen.

Han peger på, at det ville gavne, hvis virksomhederne noget hurtigere meldte ud, hvilken arbejdskraft de kommer til at mangle. Det vil give a-kassen mulighed for i højere grad at gøre de ledige rustede og give dem de kvalifikationer, der skal til.

Fokus på lærlinge

Arbejderbevægelsens Erhversråd har i en analyse kigget nærmere på, at der i fag med mangel på arbejdskraft stadigvæk er mangel på lærlinge. Op mod 2.100 under uddannelse mangler stadig læreplads, selvom den pågældende branche mangler arbejdskraft.

Netop lærlingene ser Torben Poulsen et stort potentiale i.

- Der er ingen tvivl om, at der er steder, hvor man efterspørger arbejdskraft, men ikke tager det uddannelsesansvar, man burde tage. Det er dybt uheldigt og moralsk forkert. Alle har et ansvar for, at man uddanner de unge mennesker i den industri, man er i. Der er unge mennesker med mod på livet og gode kvalifikationer, der gerne vil i gang, som render panden mod en mur, fordi der ikke er praktikpladser, siger Torben Poulsen.